‘Rowers’ tydens rooftog in kluis toegesluit(Foto: SA Police Service/Twitter) Twee vermeende gewapende rowers is die afgelope naweek ŉ inloopkluis vasgekeer nadat hulle ŉ groot bedrag geld by ŉ supermark in die Sky City Mall in Vereeniging geroof het. Kol. Lungelo Dlamini, polisiewoordvoerder, het gesê ŉ werker by die supermark het tydens die rooftog kop gehou en die twee mans Sondagaand in die kluis toegesluit. Die twee mans het agtergebly nadat hul makkers gevlug het met die kontant wat hulle uit die kasregisters geneem het. Die twee verdagtes het onsuksesvol hulle pad uit die kluis probeer oopskiet, het Dlamini gesê. “Lede van die honde-eenheid, die blitspatrollie en plaaslike polisielede het die plek omsingel toe hulle hoor dat die verdagtes in die kluis vasgekeer is. Hulle het die perseel binnegegaan en die verdagtes in hegtenis geneem,” het Dlamini gesê. “Die polisie het ook beslag gelê op ŉ vuurwapen wat die verdagtes na bewering gebruik het om die kluisdeur mee te probeer oop skiet.” Die twee is lig beseer tydens die inhegtenisneming en is onder polisiebewaking na ŉ nabygeleë hospitaal geneem. Die polisie soek na die res van die bende.